Unión del Pueblo Navarro talde parlamentarioari atxikitako foru parlamentari Ana Elizalde Urmeneta andreak galdera egin du, idatziz erantzutekoa (11-23/PES-00187), honakoei buruz:

* Deialdi honetan oinarriturik eskatutako eta emandako laguntzen kopurua.
* Langile autonomo laguntzailearen figurari buruzko eskabide aurkeztu eta onartuen kopurua.
* Itzulketa-eskabideen kopurua, langile autonomo laguntzaileen kasuan, bai eta itzultzeko eskariaren arrazoiak ere.

Honako honen berri ematen dut:

[Garapen Ekonomiko eta Enpresarialeko kontseilariaren maiatzaren 13ko 17/2020](http://www.lexnavarra.navarra.es/detalle.asp?r=52740) Foru Aginduaren bitartez prozedura bat ezarri zen, apirilaren 15eko 3/2020 Foru Lege-dekretuan langile autonomoentzat ezartzen diren laguntzak ematekoa. Foru Lege-dekretu hori aho batez onetsia izan zen Nafarroako Parlamentuan, eta horren bidez premiazko neurriak onetsi ziren, COVID-19 koronabirusaren osasun-krisiak eragindako inpaktuari erantzutekoak (108. NAO, 2020ko maiatzaren 21ekoa),

Aipatu laguntzak bi motakoak ziren, eta 3 zenbateko posiblekoak:

1. 2.200 euroko laguntza, martxoaren 17ko 8/2020 Errege Lege-dekretuak, COVID-19aren inpaktu ekonomiko eta sozialari aurre egiteko neurri urgente eta bereziei buruzkoak, 17. artikuluan arauturiko prestazio berezia aitortua izan zaienentzakoa.
2. 700 euroko laguntza, aipatu prestazio berezia lortu ez, eta foru agindu horretako 2. artikuluko 2.1.2. apartatuko b) letran zehazturiko epeetan osasun-krisia dela-eta gutxienez ehuneko 30eko fakturazio-murrizketa pairatu dutenentzakoa.

Nolanahi ere, laguntza hori 800 eurorainokoa izan zitekeen, eskatzailea zein familia-unitatetakoa den, unitate horren kide guztien errendimendu garbien baturaren arabera, foru-aginduaren 3.2 artikuluan adierazten zen bezala.

Egoera presakoa izateagatik, laguntza horiek aurretiazko kontu-hartzetik salbuetsita zeudela deklaratu zen, eta horrenbestez, Ekonomia eta Ogasun Departamentuko Finantza Kontrol Iraunkorrerako eta Auditoretzako Zerbitzuak a posteriori eginiko kontrolari lotuta geratu ziren.

Enpresa Politikaren, Nazioarteko Proiekzioaren eta Lanaren zuzendari nagusiaren 16 ebazpenen bitartez, zeinak 2020ko ekainetik irailera bitartean sinatu baitziren, onartu eta ordaindu ziren laguntzak.

|  |  |  |  |  |
| --- | --- | --- | --- | --- |
| **Onartutako laguntzaren zenbatekoa** | **700** | **800** | **2.200** | **GUZTIRA** |
| **Onuradunak** | 403 | 314 | 10.640 | **11.357** |
| **Guztizko zenbatekoa, eurotan** | 282.100 | 251.200 | 23.408.000 | **23.941.300** |

Deialdiaren foru aginduko 7.1.b) artikuluan xedatzen zenez, 2.200 euroko laguntza lortzen zuten pertsonek Gizarte Segurantzaren kasuan kasuko araubidean alta emanda egon behar zuten, baita Nafarroako ekonomia-jardueren gaineko zergan ere, 12 hilabetez, 8/2020 Errege Lege-dekretuko 17. artikuluko prestazio bereziaren amaieraren biharamunetik aurrera.

Horrek esan nahi zuen 2.200 euroko laguntzaren onuradunek 2021eko ekainaren 30era arte iraun behar zutela altan Gizarte Segurantzaren kasuan kasuko araubidean eta Nafarroako ekonomia-jardueren gaineko zergan. Iraute-betebehar hori urratuz gero, onuraduna behartuta zegoen bete gabeko epeari zegokion laguntza-parte proportzionala itzultzera.

Lan Zerbitzuak kasuko urratsak egin zituen, eta horien emaitza izan zen ezin egiaztatzea, 704 onuradunen kasuan, ea langile autonomoen araubide berezian eta ekonomia-jardueren gaineko zergan irautearen betebeharra bete ote zen.

Ondorioz, Enpresa Politikaren, Nazioarteko Proiekzioaren eta Lanaren zuzendari nagusiaren abuztuaren 1eko 381/2023 eta abuztuaren 21eko 430/2023 ebazpenen bitartez, hasiera eman zitzaion laguntza-onuradunetako 704ren itzulketa-prozedurari. Onuradun bakoitzari helarazi zitzaion ebazpena, bai eta hark eginiko eskaerari buruzko informazioa ere.

704 pertsona dira, 11.357 onuradunen artetik, itzuli beharreko guztizko zenbatekoa 986.136,44 eurokoa dutenak; hots, emandako laguntzaren 23.941.300 euroen % 4,12.

Itzulketa-prozedura hasi zitzaien eskatzaileetatik, 29k adierazi dute lankide autonomoak direla. Horiei oker baten ondorioz onartu eta ordaindu zitzaien laguntza, ez baitzuten betetzen ekonomia-jardueren gaineko zergan alta hartuta izatearen betekizuna. Ondorioz, itzulketa-prozedura amaitu eta laguntza itzultzearen bidetik joan beharra gertatzen da.

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko abenduaren 13an

Eskubide Sozialetako, Ekonomia Sozialeko eta Enpleguko kontseilaria

María Carmen Maeztu Villafranca

Unai Hualde Iglesias

Nafarroako Parlamentuko Lehendakaria